Statsbudsjettet for 2007 er det fyrste gjennomarbeidde framlegget til budsjett frå ei fleirtalsregjering på over 20 år. Eg vil peika på tre viktige forskjellar frå «vanlege» mindretalsregjeringsbudsjett: 1. Ingen «hemmelege» forhandlingar med eitt eller fleire opposisjonsparti, ergo mindre ståk og støy, og ingen bilete av folk ut og inn av mange dører i Stortinget.2. Regjeringa og regjeringspartia lyttar. Det har vore meir tid og rom til å få innspel frå partar, organisasjonar og andre. Høyringane i Stortinget er tekne på alvor. Kristeleg Folkeparti har kome med konkrete innspel. Dei har òg blitt høyrde. Ein frå før god frivilligheitsprofil har blitt enda meir tydeleg.3. Stortingsgruppene til regjeringspartia har vore tungt involverte under heile prosessen. Alt i alt: Eit breitt forankra budsjett. Statsbudsjettet er eit sentralt verkemiddel for å innfri valløfte, og spesielt for å følgja opp Soria Moria-erklæringa. Ei fleirtalsregjering har større sjansar enn ei mindretalsregjering til å innfri løfte. Ei mindretalsregjering må i praksis, dvs. over tid, ofte samarbeida med ulike parti. Det krev ulike former for gjennomslag. Dette kan stå i motstrid til å innfri løfte. Sett på spissen: Det kan bli viktigare å få vedteke eit budsjett enn kva budsjettet inneheld. Forliket mellom Arbeidarpartiet og Bondevik II var ikkje noko skattelettebudsjett, trass i at lågare skatt var det overordna målet for budsjettpolitikken til Bondevik II. Budsjettet har endra den politiske samtalen. Det politiske ansvaret for budsjettet og finanspolitikken er klargjort og tydelegare enn før. Dette gjer òg diskusjonen om budsjettet ryddigare. Kritikk og forslag til endringar kan rettast til dei som sit med ansvaret. Både penge- og finanspolitikken påverkar den norske økonomien, og skal medverka til ei stabil utvikling. Den viktigaste utfordringa for finanspolitikken er å handtera bruken av såkalla oljepengar. Di større utanlandsdelen av pensjonsfondet blir, di meir oljepengar tilseier handlingsregelen at vi kan bruka. No er vi inne i ein høgkonjunktur som bør tilseia varsemd med bruken òg av offentlege midlar. I og med dette budsjettet viser regjeringspartia vilje og evne til eit slikt ansvar, på same tid som vi leverer og innfrir valløfte i stor stil. Ei viktig forklaring er sjølvsagt den bevisste og uttalte vektlegginga av fellesskapsløysingar framfor ny og stor skattelette. Meir høgrepolitikk i dag – skattelette – måtte ha gått i hop med kutt i offentlege utgifter, forbruk og investeringar. Dette hadde ført til ei anna samfunnsutvikling enn det vi og folk flest ynskjer. Senterpartiet gjekk til val på ei ny regjering fordi vi meinte dei ressursane og moglegheitene vi har i dette landet, skal forvaltast på ein meir klok og framtidsretta måte. Regjeringa har no lagt eit godt grunnlag for den økonomiske politikken: ei betre og meir framtidsretta fordeling mellom grupper og distrikt, ein ny og framtidsretta næringspolitikk med styrkt samferdsel som basis og tydeleg styrking av lokale velferdstilbod. Arbeidarpartiet, SV og Senterpartiet lova 1 milliard kr meir enn Bondevik II pr. år til veg, og det same til bane. Vi held løfta. Arbeidarpartiet, SV og Senterpartiet lova ei satsing på omsorg, skule og helse i kommunane. Ei historisk styrking av kommuneøkonomien er på plass. Folk flest i kvar einaste kommune i dette landet kjenner no dette. Arbeidarpartiet, SV og Senterpartiet lova eit eige kulturlyft. Det blir følgt opp krone for krone. Du verda kor mykje glede og inspirasjon desse midlane gir! Senterpartiet er svært nøgd med handlingsplanen mot fattigdom, med auka bistandsbudsjett og mykje, mykje meir. Vi har høgare mål! Vi har òg store utfordringar! Eit grundig og framtidsretta arbeid må nedleggjast når det gjeld tilhøvet mellom næring og miljø. Mongstad og Kårstø er viktige stikkord. Vi er godt nøgde med at vi er komne så langt der, og òg at nødvendig dialog er på plass for å følgja opp NOx-protokollen. Eit tankevekkjande aukande sjukefråvær gjer at vi må intensivera innsatsen for meir førebyggjande arbeid på skulen, arbeidsplassen og i heimane. Vi er på god veg – vi har tre budsjett til!